РЕШЕНИЕ НА КОМИСИЯТА
от 15 февруари 2007 година
за изменение на решения 2005/731/EО и 2005/734/EО във връзка с удължаване на техния срок на прилагане
(нотифицирано под номер C(2007) 420)
(текст от значение за ЕИП)
(2007/105/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (1), и по-специално член 10, параграф 4 от нея,
като има предвид, че:
(1)
Срокът на прилагане на Решение 2005/731/EО на Комисията от 17 октомври 2005 г. за определяне на допълнителни изисквания по отношение на наблюдението на инфлуенца при дивите птици (2) и на Решение 2005/734/EО на Комисията от 19 октомври 2005 г. за установяване на мерки за биосигурност с цел намаляване на риска от пренасяне на високопатогенна инфлуенца по птиците, причинена от вирус на инфлуенца А, подтип H5N1, от птици, живеещи в дивата среда, към домашни птици и други птици, отглеждани на закрито, и за осигуряване на система за ранно откриване в области с особен риск (3) изтича на 31 декември 2006 г.
(2)
Все пак, тъй като продължават да се появяват огнища на азиатския вирус на инфлуенца по птиците в трети страни и следователно заплахата за Общността не е намаляла, е подходящо да бъде продължен срокът на действие на посочените решения.
(3)
Следователно решения 2005/731/ЕО и 2005/734/ЕО следва да бъдат съответно изменени.
(4)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В член 4 от Решение 2005/731/EО датата „31 декември 2006 г.“ се заменя с датата „31 декември 2007 г.“.
Член 2
В член 4 от Решение 2005/734/EО датата „31 декември 2006 г.“ се заменя с датата „31 декември 2007 г.“.
Член 3
Адресати на настоящото решение са държавите-членки.
Съставено в Брюксел на 15 февруари 2007 година.